**Vuoden 2020 koronaviruspandemian** ensimmäiset varmistetut covid-19-tapaukset **Kreikassa** todettiin 26. helmikuuta 2020. 18. toukokuuta 2022 mennessä Kreikassa oli todettu yhteensä 3 406 553 koronavirustartuntaa ja 29 619 kuolemaa. Samaan aikaan rokoteannoksia oli annettu 20 969 724, mikä riittää kahteen rokotukseen 97,8 % koko väestöstä.

Kreikassa epidemia-aluetta ovat olleet ennen kaikkea Ateena ja muu Attika, Thessaloniki ja eräät muut seudut Makedoniassa ja muualla Pohjois-Kreikassa sekä Thessalia. Kreikan saarilla tapauksia on ollut vähemmän. Kreikka onnistui hillitsemään viruksen leviämistä hyvin poikkeuksellisen aikaisin aloitetuilla voimakkailla toimenpiteillä, ja epidemian ensimmäinen aalto laantui huhti-toukokuussa 2020. Tapausten määrä kääntyi nousuun jälleen heinäkuussa rajojen avaamisen ja turistikauden alkamisen jälkeen. Epidemian toisen aallon katsottiin alkaneen viimeistään 9. elokuuta. Tapausten määrä nousi voimakkaasti syys-lokakuusta alkaen, ja uusia päiväkohtaisia tartuntaennätyksiä tehtiin viikoittain. Sekä tauti- että kuolemantapausten määrä on ollut toisessa aallossa paljon kevättä suurempi. Tapausten kasvun vuoksi maa oli osittaisessa lockdownissa joulu-toukokuussa 2020–2021, jolla tapausten määrää pidettiin kurissa.

Aikajana
--------

Kreikan ensimmäiset kaksi covid-19-tapausta todettiin 26. helmikuuta 2020. Ensimmäinen tapaus oli Thessalonikissa. Kyseessä oli nainen, joka oli palannut Italian Milanosta 23. helmikuuta.

Kreikan hallitus reagoi pandemiaan nopeasti jo heti alkuvaiheessa. Laskiaiseen liittyneet karnevaalit 29. helmikuuta – 2. maaliskuuta peruttiin. Päätös herätti tuohtumusta mutta osoittautui myöhemmin oikeaksi.

Pääministeri Kyriákos Mitsotákisin puhe kansalaisille 22. maaliskuuta 2020 koskien rajoitusten tiukentamista.
Ensimmäinen suurempi piikki tartunnoissa todettiin 5. maaliskuuta, jolloin kirjattiin 49 uutta tapausta. Oppilaitokset suljettiin 10. maaliskuuta. Ensimmäinen kuolemantapaus todettiin 12. maaliskuuta 2020. Tämän jälkeen ja Italian tilanteesta säikähtäneenä hallitus määräsi hyvin voimakkaat toimet pandemiaa vastaan, edelleen suhteellisen varhaisessa vaiheessa. Muun muassa ravintolat, kahvilat, kauppakeskukset ja muut kaupalliset ja julkiset tilat suljettiin 13. maaliskuuta.

Ensimmäisen kerran todettiin yli 100 uutta tapausta päivässä 23. maaliskuuta. Samana päivänä maahan määrättiin ulkonaliikkumiskielto, jonka rikkomisesta määrättiin sakko. 1 000 tapauksen raja ylitettiin epidemian 32. päivänä 28. maaliskuuta ja 2 000 tapauksen raja 45. päivänä 10. huhtikuuta.

16. huhtikuuta The Bridge -ajatushautomo totesi Kreikan suoriutuneen Euroopan maista parhaiten viruksen leviämisen hidastamisessa sekä sairastuneiden ja kuolleiden määriä ilmaisevien käyrien madaltamisessa.

Kevään 2020 ulkonaliikkumiskielto tyhjensi Kreikan kadut. Ateenan Filellínon-katua 6. huhtikuuta 2020.
Ulkonaliikkumiskiellon valvontaa tehostettiin ja siihen liittyneitä sakkoja korotettiin pääsiäisen ajaksi 18.–20. huhtikuuta. Pääsiäinen on Kreikan suurin vuotuinen juhla, ja monilla on silloin tapana matkustaa kotiseuduilleen tai tapaamaan sukulaisia. Vuonna 2020 juhla vietettiin kotona, perhepiirissä ja parvekkeilla. Kulkueisiin ja jumalanpalveluksiin ei ollut mahdollista osallistua, eikä kyläjuhlia järjestetty.

Kreikkalaiset noudattivat rajoituksia harvinaisen hyvin, ja on arvioitu, että tämä voi olla seurausta muun muassa siitä, että maan terveydenhuoltojärjestelmän heikkous oli yleisesti kansalaisten tiedossa. Näin Kreikan pitkään jatkunut talouskriisi kääntyi tavallaan kansanterveydelliseksi eduksi ainakin tässä asiassa.

Ihmisiä Ateenassa Hadrianuksen kaaren edustalla 12. joulukuuta 2020. Syksystä 2020 lähtien maskipakko koski myös ulkotiloja.
Rajoituksia alettiin poistaa vähitellen 4. toukokuuta. Aluksi sallittiin muun muassa pienten liikkeiden aukiolo sekä ihmisten liikkuminen oman alueyksikkönsä alueella. Muun muassa kauppakeskukset ja arkeologiset alueet aukesivat 18. toukokuuta. Samalla poistettiin maan sisäiset liikkumisrajoitukset. Kreikkaan matkustaminen tuli mahdolliseksi valituista maista, muun muassa Suomesta, 15. kesäkuuta, ja vapaammin mutta edelleen tietyin rajoituksin 1. heinäkuuta.

Tapausten lisääntymisen jälkeen epidemian vastaisia toimia lisättiin jälleen heinäkuussa. Muun muassa kasvomaskien käytön pakollisuutta laajennettiin vaiheittain 18. heinäkuuta lähtien.

9. elokuuta Kreikassa tilastoitiin 203 uutta tapausta päivässä, mikä oli suurin päiväkohtainen luku pandemian alun jälkeen. Viimeistään tämän myötä maan katsottiin olevan epidemian toisessa aallossa. Tämän jälkeen uusia päiväkohtaisia ennätyksiä tehtiin useita viikoittain. Toisesta aallosta lähtien yhteiskuntaa on suljettu paikallisesti tarpeen mukaan. Tapausten määrä nousi voimakkaasti lokakuussa, jonka vuoksi yhteiskuntaa alettiin jälleen sulkea laajemmin. 7. marraskuuta maassa alkoi osittainen ulkonaliikkumiskielto hieman kevään malliin. Sitä jatkettiin ensin 7. tammikuuta 2021 saakka ja sitten vaiheittain toukokuulle 2021 saakka, sillä viimeistään helmi-maaliskuussa maa oli rajoituksista huolimatta epidemian kolmannessa aallossa.

25. maaliskuuta 2021 Kreikka juhli 200:tta itsenäisyyspäiväänsä tiukkojen koronarajoitusten ollessa voimassa. Tärkeimmät juhlallisuudet, kuten Ateenan sotilasparaati, järjestettiin silti rajoituksiin mukautettuina. Tiukkoja rajoituksia jatkettiin toukokuun alkuun osuneen pääsiäisen yli. Pääsiäisen vietto oli kuitenkin mahdollista hieman vapaammin kuin edellisvuonna. Esimerkiksi jumalanpalvelukset järjestettiin henkilömäärärajoituksilla ja osittain ulkona. Ulkonaliikkumiskielto poistui samalla kun maa avautui turismille 14. toukokuuta.

Hoito
-----

### Tehohoidon kapasiteetti

Kreikan tehohoitopaikkojen määrä oli epidemian alkaessa maaliskuun 2020 alussa 565, eli vain noin 5,2 paikkaa 100 000 henkeä kohti. Kuun lopussa paikkojen määräksi oli saatu nostettua 910. Marraskuun 2020 lopulla tehohoitopaikkoja oli 1 220, joista koronapotilaille 651 ja muille potilaille 569. Tuolloin 85 % koronapotilaiden tehohoitopaikoista ja 78 % muista tehohoitopaikoista oli varattuna.

### Rokotukset

Kreikka sai ensimmäiset rokote-erät muiden EU-maiden tavoin 25. joulukuuta 2020. Rokotukset alkoivat 27. joulukuuta. Maassa oli rokotusurakan alkuvaiheessa 400 rokotuskeskusta sekä lisäksi 100 liikkuvaa rokotusasemaa. ​Hallituksen tavoitteena oli alkuvaiheessa saada 70 % väestöstä rokotettua kesään 2021 mennessä, minkä arveltiin tuolloin voivan riittää laumasuojaan.

Tilastoja
---------

### Tapauksia yhteensä

Tarkastele tai muokkaa  raaka kuvaajan tietoja.

### Uusia tapauksia

Tarkastele tai muokkaa  raaka kuvaajan tietoja.

Toimenpiteet
------------

"Pysymme kotona" (*Ménoume spíti*) -kampanjan tunnus.
Kaikkiin matkapuhelimiin 11. maaliskuuta 2020 lähetetty viesti.
### Ensimmäinen aalto

Laajimmillaan huhti-toukokuun 2020 vaihteessa voimassa olleet toimenpiteet:

**Kokoontumiset ja tapahtumat**

Kokoontumiset oli rajoitettu enimmillään 10 henkeen. Kaikki suuremmat tapahtumat oli kielletty.

**Liikkeiden, koulujen yms. sulkeminen**

Kaikki liikkeet ruokakauppoja, leipomoita, apteekkeja yms. lukuun ottamatta oli suljettu 14. maaliskuuta lähtien. Muun muassa kaikki ravintolat, kahvilat, baarit, kauppa- ja ostoskeskukset, teatterit, elokuvateatterit, leikkikentät, parturit, kauneudenhoitolat, kirjastot, urheilutilat, hiihtokeskukset, museot ja arkeologiset kohteet oli suljettu. Mukaan otettavaa ruokaa tarjoavat ravitsemusliikkeet saattoivat olla auki. Kaikki koulut, päiväkodit ja yliopistot oli suljettu. Julkinen liikenne toimi rajoitetusti mutta erityisesti työmatkaliikenteen kellonaikoina. Julkinen hallinto toimi vain tarpeellisessa määrin.

**Kirkkojen sulkeminen**

Kirkkoja ei määrätty suljettaviksi heti alkuun, mutta kirkkoa kehotettiin toimenpiteisiin. Lopulta Kreikan ortodoksinen kirkko sulki kirkot yleisöltä, keskeytti päivittäiset jumalanpalvelukset ja päätti toimittaa sunnuntaijumalanpalvelukset suljetuin ovin.

**Matkustus- ja liikkumisrajoitukset**

Kaikkien Kreikkaan saapuvien tuli olla pakollisessa karanteenissa 14 päivää saavuttuaan Kreikkaan 16. maaliskuuta – 15. kesäkuuta välisenä aikana.

Kreikan saarille matkustamista rajoitettiin 21. maaliskuuta lähtien niin, että matkustaminen oli sallittua vain saarilla vakituisesti asuville. Saarilta sai vapaasti matkustaa mantereelle. Risteilyalukset ja huviveneet eivät saaneet rantautua Kreikkaan eivätkä matkustaa Kreikan sisäisesti. Kaikkien merellä olleiden huviveneiden tuli rantautua 21. maaliskuuta. Lähes kaikki hotellit ja muut majoitusta tarjoavat tilat suljettiin 22. maaliskuuta. 50 hotellilla ympäri maata oli poikkeuslupa olla auki välttämättömiä majoitustarpeita varten. Myös suurin osa leirintäalueista suljettiin. Yksityinen majoittaminen (esim. Airbnb-toiminta) oli mahdollista. Hotellit saivat avata 15. kesäkuuta.

Ulkonaliikkumiskielto oli voimassa 23. maaliskuuta – 4. toukokuuta. Ulkonaliikkumiseen oli mahdollista saada kertakäyttöinen lupa lähettämällä tekstiviesti numeroon 13033. Näin oli mahdollista tilata ulkonaliikkumislupa vain seuraavia tapauksia varten: 1) käynti lääkärissä tai apteekissa; 2) käynti ostoksilla, kun tarvikkeita ei ole mahdollista tilata kotiin; 3) käynti pankissa tai postissa, kun asiaa ei voi hoitaa etänä; 4) muiden ihmisten auttaminen välttämättömissä tilanteissa; 5) hautajaiset, häät tai kastetilaisuus; ja 6) kuntoilu tai koiran ulkoilutus yksin tai kaksin pitäen vähintään 1,5 metrin etäisyyttä toisiinsa. Kaikissa muissa tapauksissa, mukaan lukien työtehtävät joita ei voi tehdä etätyönä, ulkonaliikkuminen vaati erillisen lomakkeen täyttämisen.

Ulkonaliikkumiskieltoa valvottiin tarkastuksin. Kaikilla ulkona liikkuvilla tuli olla mukana henkilötodistus tai passi. Autolla ajaminen oli sallittua vain edellä mainituista syistä, ja autossa sai olla vain yksi henkilö kerrallaan. Liikkumismääräysten rikkomisesta voitiin sakottaa.

Huomautus pakollisesta suojamaskin käytöstä.
**Kampanja**

Toimenpiteiden tukemiseksi Kreikan terveysministeriö käynnisti "Pysymme kotona" (Μένουμε σπίτι, *Ménoume spíti*) -kampanjan, joka näkyi muun muassa sosiaalisessa mediassa ja perinteisissä medioissa, muun muassa televisiokanavilla koko ajan näkyvänä logona kaikkien kanavien lähetyksissä sekä tietoiskuina. Ulkonaliikkumiskiellon päättymisen jälkeen kampanjan nimeksi vaihdettiin "Pysymme turvassa" (Μένουμε ασφαλείς, *Ménoume asfaleís*).

**Suojamaskien käyttö**

Liikkumismääräysten poistamisen jälkeen määrättiin suojamaskipakko julkisessa liikenteessä ja takseilla matkustettaessa, hisseissä sekä muun muassa sairaalatiloissa. Maskeja suositeltiin käyttämään julkisissa ja kaupallisissa sisätiloissa. Maskien käyttö määrättiin pakollisiksi ruokakaupoissa 18. heinäkuuta alkaen. Käyttö on ollut pakollista myös muun muassa museoissa.

### Toinen ja kolmas aalto

Maskia käyttäviä ihmisiä Ateenan Monastiráki-aukiolla 31. lokakuuta 2020.
Toisessa aallossa yhteiskuntaa on suljettu paikallisesti aina tarpeen mukaan, ja rajoitukset ovat muuttuneet usein. Toisen aallon laajemmat toimenpiteet otettiin käyttöön 3. marraskuuta alkaen. Niihin kuuluvat muun muassa pakollinen maskien käyttö ulkona, joukkoliikennevälineissä ja julkisissa sisätiloissa; ulkonaliikkumista koskevat rajoitukset; etätöiden lisääminen niin, että ainakin puolet tähän kykenevistä työntekijöistä olisi etätöissä kerrallaan; sekä vierailukielto sairaaloissa ja hoitolaitoksissa. 7. marraskuuta voimaan tuli lisäksi osittainen ulkonaliikkumiskielto, jossa ulkona liikkuminen on sallittua vain tekstiviestitse pyydettävällä luvalla samalla tavalla kuin keväällä. Sen oli alun perin tarkoitus kestää kolme viikkoa, mutta sitä jatkettiin 14. toukokuuta 2021 asti. Maa on jaettu väreillä merkittyihin alueisiin, joiden mukaan toteutetaan muita rajoituksia muun muassa yleisömääriä koskien. Alun perin alueita oli kaksi, Α (keltainen) ja Β (punainen). Sittemmin alueita on kolme, Α (oranssi), Β (punainen) ja Γ (tummanpunainen).

Taloudelliset vaikutukset
-------------------------

Koronaviruspandemia aiheuttaa suurta vahinkoa Kreikan taloudelle, joka oli juuri ollut vähitellen toipumassa kymmenen vuotta kestäneestä talous- ja velkakriisistä. Pandemian pelätään aiheuttavan suurta vahinkoa erityisesti Kreikan tärkeimmälle elinkeinolle turismille, joka vastaa noin 25 % taloudesta. Vuoden 2020 oli tarkoitus olla turismissa ennätysvuosi. Lähes kaikki kevään matkat peruttiin, ja monet hotellit joutuvat olemaan suljettuna käytännössä koko vuoden. Pahimmillaan arvioitiin, että turismissa voidaan menettää myös seuraava vuosi 2021.

Kreikan turismiministeri Cháris Theocháris otti kuitenkin tavoitteeksi, että ainakin osa vuoden 2020 turismista voidaan pelastaa avaamalla turismia kesä-heinäkuusta 2020 lähtien tietyillä ehdoilla. Turismikausi käynnistyikin kesä-heinäkuussa asteittain. Huhtikuussa 2020 Kreikkaan tuli noin 12 000 turistia, siinä missä maahan saapuu normaalisti samassa kuussa noin 1,28 miljoonaa turistia. Kesäkuussa turisteja saapui noin 440 000, kun normaalivuonna luku on 4,21 miljoonaa.

Lähteet
-------

1. 1 2 3 4  Greece *Worldometers*. Viitattu 18.5.2022. (englanniksi)
2. 1 2  Greece *Reuters*. Covid-19 Tracker. Viitattu 18.5.2022.
3. 1 2  Ημερήσια έκθεση επιδημιολογικής επιτήρησης λοίμωξης από το νέο κορωνοϊό (COVID-19)  20.3.2020. ΕΟΔΥ. Viitattu 20.4.2020.
4. ↑  Κορονοϊός: Live χάρτης με τα κρούσματα στην Ελλάδα *Eidiseis.gr*.  26.3.2020. Viitattu 20.4.2020.
5. ↑  Smith, Helena: How Greece is beating coronavirus despite a decade of debt *The Guardian*.  14.4.2020. Viitattu 20.4.2020.
6. ↑  Snellman, Ritva Liisa: Hyviä uutisia Kreikasta *Helsingin Sanomat*.  19.4.2020. Viitattu 20.4.2020.
7. ↑  Greek PM meeting with health officials amid spike in Covid-19 cases *Ekathimerini*.  13.7.2020. Viitattu 27.7.2020.
8. 1 2  Coronavirus in Europe: France extends mask use as Greece says it is in second wave *The Guardian*.  10.8.2020. Viitattu 11.8.2020.
9. ↑  Greece confirms first coronavirus case, a woman back from Milan  26.2.2020. Reuters. Viitattu 20.4.2020.
10. 1 2 3  Perrigo, Billy & Hincks, Joseph: Greece Has an Elderly Population and a Fragile Economy. How Has It Escaped the Worst of the Coronavirus So Far? *time.com*.  21.4.2020, päivitetty 23.4.2020. Viitattu 4.5.2020.
11. ↑  Kampouris, Nick: Coronavirus Outbreak: Local Communities React to Carnival Cancellation *Greek Reporter*.  27.2.2020. Viitattu 11.6.2020.
12. 1 2 3  Ημερήσια έκθεση επιδημιολογικής επιτήρησης λοίμωξης από το νέο κορωνοϊό (COVID-19)  10.4.2020. ΕΟΔΥ. Viitattu 20.4.2020.
13. ↑  Προσωρινή απαγόρευση της εκπαιδευτικής λειτουργίας όλων των εκπαιδευτικών δομών  10.3.2020. Υπουργείο Παιδείας και Θρησκευμάτων. Viitattu 20.4.2020.
14. ↑  Orthodox priest arrested in Greece for holding mass during coronavirus lockdown *Euronews*.  22.3.2020. Viitattu 20.4.2020.
15. ↑  Στα 190 συνολικά τα κρούσματα στην Ελλάδα - Κλείνουν εμπορικά κέντρα, καφέ, μπαρ *Capital.gr*.  13.3.2020. Viitattu 20.4.2020.
16. 1 2 3  SMS στο 13033: Οι έξι λόγοι για τους οποίους παίρνουμε άδεια εξόδουΕΛΛΑΔ *Έθνος*.  4.4.2020. Viitattu 20.4.2020.
17. ↑  Greece ‘best performing’ country in Europe in containing virus *Ekathimerini*.  16.4.2020. Viitattu 20.4.2020.
18. 1 2  Smith, Helena: Greece to use drones to stop crowds gathering for Orthodox Easter *The Guardian*.  17.4.2020. Viitattu 20.4.2020.
19. 1 2  Απαγόρευση κυκλοφορίας: Σε ισχύ τα νέα αυστηρότερα μέτρα - Πώς και πότε βγαίνουμε από το σπίτι *ethnos.gr*.  18.4.2020. Viitattu 20.4.2020.
20. ↑  How Greece's crisis is helping it bend the COVID-19 curve *Deutsche Welle*.  2.5.2020. Viitattu 11.6.2020.
21. ↑  Kokkinidis, Tasos: Face-Masked Greeks Take First Steps After Coronavirus Quarantine *greece.greekreporter.com*.  4.5.2020. Viitattu 4.5.2020.
22. ↑  Shopping Malls Reopen for Business in Greece after Two-Month Shutdown *The National Herald*.  18.5.2020.  Arkistoitu 24.5.2020. Viitattu 18.5.2020.
23. ↑  Kokkinidis, Tasos: Acropolis Reopens, Along With 200 Other Greek Archaeological Sites *Greek Reporter*.  18.5.2020. Viitattu 18.5.2020.
24. 1 2 3 4  COVID-19 Information U.S. Embassy & Consulate in Greece. Viitattu 11.6.2020.
25. 1 2  Face mask made obligatory in supermarkets as of Saturday *Ekathimerini*.  17.7.2020. Viitattu 27.7.2020.
26. 1 2  Καραντίνα ξανά - Πανελλαδικό lockdown ανακοινώνεται σήμερα *Νέα Κρήτη*.  5.11.2020. Viitattu 9.11.2020.
27. 1 2  Lockdown: Το ΦΕΚ με όλα τα νέα μέτρα *Η Καθημερινή*.  7.11.2020. Viitattu 9.11.2020.
28. ↑  Greece extends lockdown measures until Jan 7 *Ekathimerini*.  7.12.2020. Viitattu 9.12.2020.
29. ↑  Covid-19: Greece Extends Lockdown Measures Until January 18 *Greek Travel Pages*.  8.1.2021. Viitattu 11.1.2021.
30. ↑  Greece to reopen high schools but stay in lockdown *ABC News*.  22.1.2021. Viitattu 2.2.2021. >
31. 1 2 3  Greek PM Expects Return to Normalcy in May *news.gtp.gr*.  21.4.2021. Viitattu 21.4.2021.
32. ↑  Κορονοϊός: Το τρίτο κύμα της πανδημίας έρχεται, χωρίς να έχουμε ξεμπερδέψει με το δεύτερο *News 24/7*.  7.2.2021. Viitattu 21.4.2021.
33. ↑  Bouloutza, Penny: Covid’s third wave showing its full force *Ekathimerini*.  31.3.2021. Viitattu 21.4.2021.
34. ↑  Koutantou, Angeliki: Greece celebrates 200 years of independence in pared-back ceremony  25.3.2021. Reuters. Viitattu 21.4.2021.
35. ↑  Πάσχα 2021 - Ιερά Σύνοδος: Ανοικτές εκκλησίες τη Μεγάλη Εβδομάδα - Ανάσταση στις 21:00 στο προαύλιο  20.4.2021. CNN Greece. Viitattu 21.4.2021.
36. ↑  Greece’s Step-by-step Tourism Opening Plan Aims to Recover Lost Ground *news.gtp.gr*.  20.4.2021. Viitattu 21.4.2021.
37. 1 2  Άρση lockdown: SMS τέλος - Τι αλλάζει από σήμερα, όλα τα μέτρα *CNN Greece*.  14.5.2021. Viitattu 14.5.2021.
38. ↑  More than 80% of ICU beds occupied at public hospitals *Ekathimerini*.  20.11.2020. Viitattu 11.1.2021.
39. ↑  PM says Greece will ramp up speed of Covid-19 vaccinations *ekathimerini.com*.  8.1.2021. Viitattu 11.1.2021.
40. ↑  Total of 290,000 Covid vaccinations conducted in Greece so far *Ekathimerini*.  1.2.2021. Viitattu 2.2.2021.
41. ↑  Στόχος ο εμβολιασμός του 70% του πληθυσμού μέχρι το καλοκαίρι *Η Καθημερινή*.  11.1.2021. Viitattu 11.1.2021.
42. 1 2 3 4 5 6 7 8  Foreign travel advice: Greece Gov.uk. Viitattu 20.4.2020.
43. ↑  Michalopoulos, Sarantis: Greek PM preaches science to Orthodox Church on coronavirus *euractiv.com*.  12.3.2020. Viitattu 20.4.2020.
44. ↑  Greek Orthodox Church agrees to suspend daily services, sacraments over coronavirus *Ekathimerini*.  16.3.2020. Viitattu 20.4.2020.
45. ↑  Kampouris, Nick: Greek Church Requests Coronavirus Exception to Conduct Liturgies Behind Closed Doors *The Greep Reporter*.  26.3.2020. Viitattu 20.4.2020.
46. ↑  List of hotels in Greece that will remain open during the coronavirus pandemic *greekcitytimes.com*.  24.3.2020. Viitattu 20.4.2020.
47. ↑  Lockdown Movement Permit Gov.gr. Viitattu 20.4.2020.
48. ↑  Μένουμε σπίτι ΑΑΔΕ. Viitattu 20.4.2020.
49. ↑  Μένουμε ασφαλείς ΑΑΔΕ. Viitattu 27.7.2020.
50. 1 2  Κορονοϊός: Τα νέα μέτρα που ισχύουν από Τρίτη - Τι αλλάζει με το lockdown *Έθνος*.  2.11.2020. Viitattu 2.11.2020.
51. ↑  Χάρτης Υγειονομικής Ασφάλειας και Προστασίας από τη λοίμωξη covid-19 *covid19.gov.gr*. Viitattu 21.4.2021.
52. ↑  Carassava, Anthee: Coronavirus Threatens Greek Tourism *VOA News*.  9.4.2020. Viitattu 20.4.2020.
53. ↑  Togoh, Isabel: Summer Comeback? Greece Wants Tourists Back From July *Forbes*.  30.4.2020. Viitattu 4.5.2020.
54. ↑  Cullen, Simon: Greece plans to welcome tourists this summer *CNN*.  29.4.2020. Viitattu 4.5.2020.
55. ↑  Greece Opens to Tourism: Who Can Come – Safety Rules *Greek Travel Pages*.  1.7.2020. Viitattu 27.7.2020.
56. ↑  Coronavirus: Greece restarts tourist flights as Europe reopens further *BBC News*. Viitattu 27.7.2020.
57. ↑  Monthly arrivals in tourist accommodation in Greece 2018-2020 Statista. Viitattu 2.11.2020.

Aiheesta muualla
----------------

* Kuvia tai muita tiedostoja aiheesta **koronaviruspandemia Kreikassa** Wikimedia Commonsissa

* CoVid19.gov.gr – Τα μέτρα της Κυβέρνησης για την αντιμετώπιση του κορονοϊού. (Kreikan valtion virallinen covid-19-tiedotussivusto.) (kreikaksi)
* CoVid19.gov.gr – Ημερήσια Επισκόπηση. (Kreikan covid-19-tapausten live-analytiikka).
* Νέος κορωνοϊός Covid-19 – Οδηγίες. Εθνικός Οργανισμός Δημόσιας Υγείας. (Kreikan kansanterveyslaitoksen covid-19-ohjeet.) (kreikaksi)

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Koronaviruspandemia 2019– |
| --- |
|  |
| Virus | 
* SARS-CoV-2
* koronavirukset

 |
|  |
| Sairaus | 
* COVID-19
* COVID-19-näytteenotto
* rokote
* COVID-19 eläimillä
* COVID-19:n pitkäaikaiset ja pysyvät vaikutukset

 |
|  |
| Suomessa | 
* koronaviruspandemia Suomessa
* aikajana
* toimenpiteet
* strategia
* etäopetus

 |
|  |
| Muuta | 
* tapahtumahistoria
* *M/S Diamond Princess*
* Zhong Nanshan
* infodemia
* salaliittoteoriat
* raskauden aikana
* matkailijan koronatesti

 |
|  |
| Muissa maissa | 
* Alankomaat
* Argentiina
* Belgia
* Benin
* Brasilia
* Espanja
* Fidži
* Islanti
* Intia
* Iran
* Italia
* Itävalta
* Japani
* Kiina
* Kreikka
* Kolumbia
* Meksiko
* Norja
* Papua-Uusi-Guinea
* Peru
* Pohjois-Korea
* Puola
* Ranska
* Ruotsi
* Saksa
* Tanska
* Taiwan
* Tšekki
* Turkki
* Ukraina
* Valko-Venäjä
* Venäjä
* Viro
* Yhdistynyt kuningaskunta
* Yhdysvallat

 |

 |